6. schôdza NR SR - 10.deň - B. popoludní
Dátum: 2023-12-20
Poslanec: Nash, Natália (PS)
Druh vystúpenia: Vystúpenie v rozprave

26. Ďakujem, pán predsedajúci. Vážený pán minister, vážené poslankyne, poslanci, dovoľte mi vystúpiť v rozprave k vládnemu návrhu zákona o štátnom rozpočte na rok 2024. Dotknem sa témy, ako bol od roku 2019 financovaný šport na Slovensku cez kapitolu ministerstva školstva. Prečo si budem všímať financovanie športu od roku 2019? Pretože rok 2019 je rokom, kedy vznikla funkcia štátneho tajomníka pre šport na ministerstve školstva a toto je aj moment, kedy sa vraj pod taktovkou SNS začalo zlepšovať postavenie športu. Chcem len pripomenúť, že včera na tlačovej besede pán štátny tajomník Krišanda spolu s pánom predsedom Dankom nazvali sekciu športu, ktorá zabezpečuje financovanie športu cez kapitolu ministerstva školstva, antisekciou športu. Takže týmto pozdravujem mojich kolegov a ja si teda nemyslím, že to bola antisekcia športu a myslím si, že robili veľmi dobrú prácu. Teraz prejdem k tým zdrojom financovania. Zdroje financovania športu zo štátneho rozpočtu podľa § 77 zákona č. 440/2015 Z. z. o športe sú prostriedky schváleného štátneho rozpočtu v rozpočtovej kapitole ministerstva školstva určené na účel športovej činnosti, ďalej prostriedky štátneho rozpočtu vo výške odvodu z prevádzkovania lotériových hier do štátneho rozpočtu v danom rozpočtovom roku a prostriedky zo štátneho rozpočtu účelovo určené na príspevok na národný športový projekt. Tieto sa využívajú najmä na výstavbu, modernizáciu a rekonštrukciu športovej infraštruktúry národného významu, ďalej na podporu národného projektu športu pre všetkých so zameraním na mládež a na organizovanie významnej súťaže. Rok 2019 je rokom, odkedy sú zdrojom financovania podľa § 77 zákona o športe podľa článku, podľa § 77 s názvom Zdroje financovania športu zo štátneho rozpočtu, písm. b) prostriedky štátneho rozpočtu vo výške odvodu z prevádzkovania lotériových hier do štátneho rozpočtu. A tie sú vlastne od roku 2019, preto je aj taký významný, vo výške 100 %. To znamená, že všetky odvody idú do športu. Pripomeňme si aj to, že rozpočet do športu v štátnej správe na Slovensku nemôže klesať. Toto zaručuje zákon o športe, zákon č. 440/2015 Z. z. v § 77, pretože bod 4 hovorí toto: „Výška prostriedkov po odpočítaní príspevkov na národný športový projekt a prostriedky štátneho rozpočtu vo výške odvodu z prevádzkovania lotériových hier nesmie byť nižšia ako v predchádzajúcom rozpočtovom roku." Toto znamená, že naozaj do športu nemôžeme dať menej peňazí ako v predošlom roku, pretože by sme porušovali tento zákon. Pozrime sa teda, aký objem finančných prostriedkov bol na šport poskytnutý cez kapitolu ministerstva školstva od roku 2019. Takže v danom roku 2019 bolo na šport poskytnutých cez program 026 Národný program rozvoja športu v Slovenskej republike schválených 92 947 919 eur, z ktorých po úprave bolo poskytnutých 99 347 307 eur. Rozpočet v roku 2019 mal teda okrem tých, toho základného balíka ešte tri väčšie a ja im budem hovoriť nesystémové položky, lebo to sú väčšinou položky, ktoré schváli vláda svojím uznesením, a sú to prostriedky navyše, ktoré do športu v tom roku pritečú. Športová infraštruktúra vo výške 25,5 mil., futbalové štadióny vo výške 4,5 mil. eur a výstavba, modernizácia a rekonštrukcia infraštruktúry národného významu v rokoch ´19 až ´21 vo výške 21 mil. eur. V roku 2020 bolo na program 026 schválených 96 584 948 eur. Čiže vidíme, že tie prostriedky sú už vyššie ako v roku 2019. A reálne bolo poskytnutých až 112 305 171 eur. V tomto roku boli bežné výdavky na šport navýšené o účasť reprezentácie na hrách v Tokyu, ktoré boli schválené vo výške 2,42 mil. eur, čerpaných bolo len 823-tisíc eur, nakoľko sa ušetrilo na Slovenskom dome a na nákladoch na výpravu, ktorá bola kvôli pandémii okresaná na minimum. Ďalšou významnou položkou bol výdavok na športovú infraštruktúru vo výške 4,5 mil. eur. Na futbalové štadióny bolo opäť poskytnutých 4,5 mil. eur a 10 mil. bolo poskytnutých na kompenzáciu podnikateľských subjektov zasiahnutých pandémiou. Fond v tomto roku dostal prostriedky v celkovom objeme 32 mil. eur. V tomto roku po prvýkrát boli poskytované príspevky za zásluhu v oblasti športu. To je takzvaná renta. Je to opäť zákon, ktorý je z dielne SNS, a on vlastne dáva ako keby výsluhový dôchodok športovcom, ktorí dosiahnu vek 35 rokov a priniesli medailu z olympijských alebo paralympijských hier. Je to tiež jeden nesystémový prvok, ktorý sme museli na sekcii športu riešiť a každý mesiac sme museli pripravovať výkazy na to, aby táto renta mohla odísť, pritom dôchodky má riešiť Sociálna poisťovňa a nie ministerstvo školstva. V roku 2021 bolo schválených 98 559 550 eur a reálne bolo poskytnutých 133,168 mil. eur. Toto je inak najúspešnejší rok, čo sa týka poskytnutých prostriedkov na šport. Okrem teda tých bežných položiek boli v tomto roku schválené navyše projekt modernizácie, rekonštrukcie a budovania športovej infraštruktúry vo výške 25,7 mil. eur, mimoriadna pomoc prostredníctvom Fondu na podporu športu na zmiernenie dopadov obmedzení spôsobených pandémiou covid vo výške 9,5 mil. eur. Spolu dostal Fond na podporu športu v roku 2021 sumu 55,2 mil. eur. Príspevky za zásluhy boli vo výške 1,3 mil. približne eur. V roku 2022 sekcia športu rozdelila cez kapitolu prostriedky vo výške schválených 110,159 mil. eur a upravených bolo poskytnutých 111 mil. eur. V tomto roku síce nebol znížený rozpočet, ale nepritieklo toľko prostriedkov navyše ako v rokoch ´20 a ´21. Navyše boli poskytnuté tieto prostriedky. Do Fondu na podporu športu vo výške 27,5 mil. eur a v tom aj prostriedky na projekt modernizácie, rekonštrukcie, budovania športovej infraštruktúry v sume 11,5 mil. eur. Príspevky za zásluhy športovcov stúpli na výšku 1 553 609. Inak na toto by som chcela poukázať, ako nám krásne tie, tie renty stúpajú, pretože ony sú totižto naviazané na priemernú mzdu v hospodárstve, takže tam sa to aj valorizuje každý rok ten, tá renta. V roku 2023 bolo na šport schválených 95,941 mil. eur, po úprave poskytnutých 107,297 mil. eur. Nad rámec povinných výdavkov bolo na šport poskytnutých, na športovú infraštruktúru 4 mil. eur, 4 mil. eur na dobudovanie Košickej futbalovej arény. Tu vidíte, ako si každý rok vylobuje futbalový zväz zhruba tie 4 mil. na niektorý zo svojich štadiónov. Fond na podporu športu dostal v roku ´23 20 mil., príspevky za zásluhy v športe stúpli zo schválených 1,3 mil. na 1,7 mil. eur. Ono nám tam pribudli medailisti z olympijských hier, takže nám to krásne stúpa tým, že im aj, že dosiahnu vek 35 rokov, tak majú nárok na túto rentu. V rozpočte na rok dvadsať... o rozpočte na roku ´24 vieme toľko, že základný balík pre šport musí zostať rovnaký ako v roku ´23. Čo však nevieme, je, o koľko bude tento rozpočet navýšený prostriedkami poskytnutými nad rámec, tak ako tomu bolo aj v minulých rokoch. Najviac teda v roku 2021, potom aj v roku 2022 a 2020. Vrátim sa k návrhu štátneho rozpočtu na rok ´24. Čo vieme, je, že v kapitole všeobecná pokladničná správa je alokovaných 100 mil. eur na vznik nového ministerstva cestovného ruchu a športu. A teraz sa zamyslím, čo by bolo keby. Čo by bolo, keby sme od 1. januára 2024 nezriaďovali nové ministerstvo cestovného ruchu a športu. Aby ste sa ľahšie zorientovali v tej problematike, tak vám najskôr priblížim, ako funguje rozdelenie prostriedkov na šport, ktoré sú schválené v štátnom rozpočte. Predstavme si, že celkový objem prostriedkov na šport je jeden veľký koláč. Príspevkom uznaného športu, ktorý tvorí 50 % koláča, podporuje štát činnosť uznaných športových zväzov, tých je spolu 77. Ďalších 17 % koláča vynakladá štát na futbal a 13 % koláča si prihrá hokej, a to je spolu 80 % tohto koláča. Ďalej sa koláč krája na top tím, ktorý predstavuje 7 % koláča, a Slovenský olympijský a športový výbor, ktorý si odhryzne 2 %, a Slovenský paralympijský výbor, ktorý dostane 3,5 % koláča. Najväčšia časť koláča, 80 %, sa delí medzi športové zväzy na základe tzv. vzorca, do ktorého vstupujú tieto parametre: sú to športové úspechy, teda počet medailí, počet aktívnych športovcov v uznanom športe vo veku do 23 rokov, teda mladých a ktorí majú minimálne tri štarty na nejakom podujatí, domáci záujem o šport a zahraničný záujem o šport. Toto sa namixuje a z toho dostanú jednotlivé športové zväzy vypočítaný svoj podiel z toho koláča. A ten sa potom, tých 50 % mínus hokej, futbal sa potom rozdelí podľa toho objemu, ktorý je v štátnom rozpočte narozpočtovaný. Ak by športový zväz nedosiahol v predchádzajúcom roku nejaké významné úspechy, alebo by mu klesla či stúpla členská základňa alebo popularita, existujú vo vzorci tzv. váhy a brzdy, tak aby športu nestúpol alebo neklesol tento príspevok o viac ako 10 % v porovnaní s predchádzajúcim rokom. Takže koláč sme už podelili a ešte nám tam zostali nejaké omrvinky a tieto zvyšné omrvinky rozdeľuje sekcia športu na tzv. národné športové projekty alebo dotácie, na ktoré vypisuje výzvy. Napríklad v roku 2023 to boli dve výzvy, jedna výzva bola na dotácie pre neuznané športy vo výške 1,2 mil. a na inovatívne formy vzdelávania vo výške 700-tisíc. Na uznané šport a na národné športové projekty sme v tomto roku vynaložili na bežné a kapitálové transfery vo výške 77,578 mil. eur. A tu sa vraciame k tomu, keby bolo keby. Keby sme nepoužili 100 mil. na nové ministerstvo, vedeli by sme športovým zväzom poslať v roku 2024 prostriedky navýšené na takmer 2,28-násobok oproti minuloročnému príspevku. Napríklad futbalový zväz by nedostal 13,727 mil. eur, ale 31,299 mil. eur. Slovenský zväz ľadového hokeja by mohol dostať namiesto 10,497 mil. eur až 23,934 mil. eur. Slovenský zväz cyklistiky by mohol mať namiesto 2,664 mil. dokonca 6,074 mil. eur. Slovenský zväz džudo by mohol na rozvoj svojho športu použiť namiesto 294-tisíc až 671-tisíc. Týmto pozdravujem pána Krišandu, ktorý z tohto zväzu teda pochádza. Slovenská atletika by si polepšila z 3,288 mil. na 7,497 mil. To sú celkom slušné príspevky uznanému športu. Bohužiaľ, aj tieto zväzy sa zložia na fungovanie nového úradu. Bohužiaľ, tieto prostriedky budú použité na nových štátnych úradníkov, pre cestovný ruch a šport, na prevádzku ich kancelárií, na kúrenie, svietenie, nič z týchto 100 mil. nebude poskytnutých na rozvoj športov, na športovanie detí a mládeže, či iný verejný záujem v športe. Tito peniaze sa chystá prejesť v roku 2024 nový úrad pre cestovný ruch a šport. Rovnako a možno aj viac prejedia tieto peniaze aj v budúcich rokoch, kým bude tento úrad existovať. Keby sme nevyplytvali 100 mil. eur na nové ministerstvo, mohli by sme financovať prípravu našich najlepších športovcov. V roku 2023 bolo na top tím schválených 5,5 mil. eur. Podporených rôznymi sumami bolo až 267 výnimočných športovcov. Keby sme nepoužili 100 mil. na nové ministerstvo, mohli sme financovať týchto športovcov takmer 18 rokov. Keby sme nepoužili v tomto roku 100 mil. na nezmyselné ministerstvo turizmu a športu, mohli sme postaviť približne 111 nových telocviční. Okolo 300 škôl s viac ako 150 žiakmi nemá vlastnú telocvičňu. Za jedno volebné obdobie by sme mohli postaviť 444 nových telocviční alebo opraviť tie existujúce, na ktorých máme obrovský investičný dlh. A práve školská športová infraštruktúra je hlavným predpokladom na zvýšenie kvality telesnej a športovej výchovy, a najmä po zavedení tretej hodiny telesnej výchovy by sa to možno aj podarilo. Ďakujem vám za pozornosť. (Potlesk.)